Mikkel Dencker (DF), 2013-01-11:
Jeg kan ikke oplyse om sådanne beregninger; dem ligger jeg simpelt hen ikke inde med.
Men jeg kan jo så sige, at i Dansk Folkeparti går vi ind for og har også i flere omgange været med til at hæve indkomstniveauet for pensionister, bl.a. ved ældrechecken, som vi har fået indført ad flere omgange, og som skal kompensere ældre for øgede udgifter på andre områder.
Det gælder også den grønne check, som vi fik indført for nogle år siden, og som er på et kontantbeløb, som hver eneste dansker får udbetalt, netop for at kompensere for stigende energiudgifter.
Forsyningssikkerhedsafgiften er indført som en del af energiaftalen fra marts sidste år, som Dansk Folkeparti jo er en del af, og jeg vil da gerne sige, at det her med, at vi er nødt til at forhøje energiafgifter som en del af den her aftale, bestemt ikke er et element i aftalen, som vi synes er sjovt.
I Dansk Folkeparti bryder vi os sådan set ikke om at hæve afgifter eller hæve skatter i det hele taget, men det er jo et element i finansieringen af den her aftale.
Jeg vil da også sige, at den her kurs, som regeringen kører på energiområdet bakket op af Venstre og Konservative, med at afskaffe fossile brændsler jo i sig selv også er en kurs, som bider sig selv i halen – som en ond cirkel – i og med at når man vil afskaffe fossile brændsler, mister man jo et stort afgiftsprovenu på de fossile brændslers energiafgifter, og derfor er man i sig selv nødt til at hæve afgiften på det tilbageværende forbrug bare for at opretholde et uændret provenu.
Så på den måde er det desværre en politik, der er med til at forstærke sig selv.
Jeg vil sige, at i Dansk Folkeparti har vi jo valgt at være med i den her energiaftale, ikke fordi vi støtter op om ambitionen om et fossilfrit Danmark – vi har ikke den fossilforskrækkelse, som de fleste partier i Folketinget har – men ud fra en realistisk betragtning om, at vi er nødt til at være med til at påvirke, hvad der foregår, når så mange penge, som der er tale om der bliver rykket rundt på med energiaftalen, skal udmøntes.
Derfor har vi valgt at være med i den her energiaftale.
Vi har erkendt, at der er mange partier herinde i Folketinget, som vil den vej.
Det er vi nødt til at tage bestik af, og derfor har vi valgt at gå med i aftalen.
Vi synes, det er beklageligt, at de forhøjede energiafgifter er med til at forringe vores erhvervslivs konkurrenceevne med tab af danske arbejdspladser til følge.
Det er ærgerligt, at det går i den retning.
Der er selvfølgelig flere forklaringer på forringelsen af konkurrenceevnen for dansk erhvervsliv, men at man hæver omkostningerne så meget, som man gør på energiområdet, er selvfølgelig en af de forklaringer, som tæller med i det samlede regnestykke.
Men da Dansk Folkeparti som sagt er med i energiaftalen og også bakker op om aftalen, støtter vi jo så lovforslaget her, da det er en del af finansieringen.
Så vil jeg til slut gøre opmærksom på, at energiaftalen også forfølger et af de mål, som Dansk Folkeparti finder vigtigt i energipolitikken, nemlig at vi skal gøre os uafhængige af import af energi, fordi vi simpelt hen frygter den dag, hvor vi ikke længere selv kan producere fossile brændsler i form af gas og olie til benzin.
Så skal vi importere det, og der, hvor de store forekomster ligger i dag, er i Mellemøsten og i Rusland, hvor man jo har regimer, som ikke står tilbage for at udnytte den magt, de kan have i de lande, de eksporterer til.
Derfor er det en ambition i sig selv for Dansk Folkeparti, at vi skal undgå afhængighed af import af energi, og derfor synes vi også, det er en udmærket idé at være med i den her energiaftale, netop fordi vi trækker i retning af selvforsyning med energiaftalen.
Så jeg skal sige, at vi støtter lovforslaget.